11 departementer rammet av store e-post og telefon-problemer
For andre gang denne uken har norske departementer hatt IKT-problemer. – Grunnen til at så mange departementer kan rammes samtidig er at de deler en felles IKT-plattform som de gjort i flere år, sier kommunikasjonsansvarlig Margot Vågdal i Departementenes sikkerhets- og serviceorganisasjon (DSS) til VG. – Hvem er rammet? – Det er enklere å si hvilke departementet som i mindre grad er rammet. Det gjelder Forsvarsdepartementet, Justisdepartementet, Finansdepartementet, Statsministerens kontor og Utenriksdepartementet, sier Vågdal.Det betyr altså at disse departementene er rammet: Kunnskapsdepartementet, Arbeids- og sosialdepartementet, Barne-, likestillings- og inkluderingsdepartementet, Helse- og omsorgsdepartementet, Klima- og miljødepartementet, Kommunal- og moderniseringsdepartementet, Kulturdepartementet, Landbruks- og matdepartementet, Nærings- og fiskeridepartementet, Olje- og energidepartementet og Samferdselsdepartementet. Departementene sliter med både telefoner og e-poster. – 11 departementer har blitt rammet av tekniske problemer. Ansatte sliter med tilgang til e-post, saksfiler og arkiv-system vi arbeider i. Samtidig har sentralbordet vært rammet, noe som har berørt brukere som har prøvd å ringt inn utenfra, sier Vågdal. DSS har ansvaret for fellestjenester for regjeringens departementer, og er underlagt Kommunal- og moderniseringsdepartementet.Flere departementer hadde også trøbbel tidligere denne uken. – Vi hadde et lignende problem på tirsdag. Da varte ustabiliteten i systemene fra morgenen av og til 19-tiden på kvelden. Selv om problemene rammer likt, er det for tidlig å kunne si om årsaken til den tekniske ustabiliteten er den samme, sier hun. Årsaken tirsdag skal ha vært en manuell feil, ifølge DSS: – På tirsdag ble det oppdaget at to servere hadde samme navn og adresse. Det var en manuell feil som førte til ustabilitet, sier hun.Fredag er det 5 år siden 22. juli-angrepet, noe som har satt beredskap og sikkerhet på dagsorden. DSS forsikrer at IT-problemene ikke rammer beredskapen. – Vi vil presisere at alle sikkerhetssystemer fungerer. Her bruker vi en egen maskinvare, sier Vågdal. Ifølge Vågdal skal sentralbordet nå være rutet om, slik at det er mulig å ringe til departementene. – Heldigvis er dette den roligste uken året. Det er mange som har ferie, men det rammer tilgangen til viktige arbeidsverktøy for de som er på jobb, sier hun.
Hallo? Hallo? Hallo? Har du prøvd å ringe noen byråkrater i dag, så har det vært svært vanskelig å få svar.